พระราชกฤษฎีกากำหนดเขตที่ดินที่จะทำการสำรวจเพื่อการวางและจัดทำผังเมืองรวม ในท้องที่ 47 จังหวัด พ.ศ. 2558 
พระราชกฤษฎีกา
พระราชกฤษฎีกา
กำหนดเขตที่ดินที่จะทำการสำรวจเพื่อการวางและจัดทำผังเมืองรวม
ในท้องที่ ๔๗ จังหวัด
พ.ศ. ๒๕๕๘
 

ภูมิพลอดุลยเดช
ป.ร.
ให้ไว้ ณ
วันที่ ๒๒ ตุลาคม พ.ศ. ๒๕๕๘
เป็นปีที่ ๗๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดเขตที่ดินที่จะทำการสำรวจเพื่อการวางและจัดทำผังเมืองรวมในท้องที่
๔๗ จังหวัด

อาศัยอำนาจตามความในมาตรา ๒๒
ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗ และมาตรา ๑๔
แห่งพระราชบัญญัติการผังเมือง พ.ศ. ๒๕๑๘ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกากำหนดเขตที่ดินที่จะทำการสำรวจเพื่อการวางและจัดทำผังเมืองรวม
ในท้องที่ ๔๗ จังหวัด พ.ศ. ๒๕๕๘

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
พระราชกฤษฎีกานี้ให้ใช้บังคับได้มีกำหนดสามปี

มาตรา ๔
ให้อธิบดีกรมโยธาธิการและผังเมืองเป็นเจ้าพนักงานการผังตามพระราชกฤษฎีกานี้

มาตรา ๕
เขตที่ดินที่จะทำการสำรวจเพื่อการวางและจัดทำผังเมืองรวมตามพระราชกฤษฎีกานี้อยู่ในท้องที่จังหวัดกระบี่
จังหวัดกาญจนบุรี จังหวัดกาฬสินธุ์ จังหวัดกำแพงเพชร จังหวัดขอนแก่น จังหวัดชลบุรี
จังหวัดชัยนาท จังหวัดชุมพร จังหวัดตรัง จังหวัดตาก จังหวัดนครพนม
จังหวัดนครราชสีมา จังหวัดนครสวรรค์ จังหวัดนราธิวาส จังหวัดบุรีรัมย์ จังหวัดบึงกาฬ
จังหวัดประจวบคีรีขันธ์ จังหวัดปัตตานี จังหวัดพระนครศรีอยุธยา จังหวัดพังงา
จังหวัดพัทลุง จังหวัดพิจิตร จังหวัดเพชรบุรี จังหวัดเพชรบูรณ์ จังหวัดมหาสารคาม
จังหวัดแม่ฮ่องสอน จังหวัดมุกดาหาร จังหวัดร้อยเอ็ด จังหวัดระนอง จังหวัดระยอง จังหวัดลพบุรี
จังหวัดลำพูน จังหวัดศรีสะเกษ จังหวัดสกลนคร จังหวัดสงขลา จังหวัดสตูล
จังหวัดสมุทรสงคราม จังหวัดสมุทรสาคร จังหวัดสุโขทัย จังหวัดสุพรรณบุรี
จังหวัดสุราษฎร์ธานี จังหวัดหนองคาย จังหวัดอ่างทอง จังหวัดอุดรธานี
จังหวัดอุตรดิตถ์ จังหวัดอุบลราชธานี และจังหวัดอำนาจเจริญ รวม ๔๗ จังหวัด ทั้งนี้ ภายในแนวเขตตามแผนที่ท้ายพระราชกฤษฎีกานี้

มาตรา ๖
ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้


ผู้รับสนองพระบรมราชโองการ
พลเอก
ประยุทธ์ จันทร์โอชา
นายกรัฐมนตรี
[เอกสารแนบท้าย]

๑. แผนที่ท้ายพระราชกฤษฎีกากำหนดเขตที่ดินที่จะทำการสำรวจเพื่อการวางและจัดทำผังเมืองรวม
ในท้องที่ ๔๗ จังหวัด พ.ศ. ๒๕๕๘

(ดูข้อมูลจากภาพกฎหมาย)
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากกรมโยธาธิการและผังเมืองได้ทำการสำรวจที่ดินเพื่อวางและจัดทำผังเมืองรวม
รวม ๗๐ จังหวัด ตามพระราชกฤษฎีกากำหนดเขตที่ดินที่จะทำการสำรวจเพื่อการวางและจัดทำผังเมืองรวม
ในท้องที่ ๗๐ จังหวัด พ.ศ. ๒๕๕๕
เพื่อใช้เป็นแนวทางในการพัฒนาและดำรงรักษาเมืองและบริเวณที่เกี่ยวข้องหรือชนบท
ในด้านการใช้ประโยชน์ในทรัพย์สิน การคมนาคมและการขนส่งการสาธารณูปโภค บริการสาธารณะ
และสภาพแวดล้อม ยังไม่แล้วเสร็จ
สมควรกำหนดเขตที่ดินที่จะทำการสำรวจในท้องที่จังหวัด รวม ๔๗ จังหวัด
ให้เป็นการต่อเนื่องจากพระราชกฤษฎีกาที่ได้ตราไว้
เพื่อให้เจ้าพนักงานการผังหรือผู้ซึ่งได้รับมอบหมายจากเจ้าพนักงานการผังเข้าไปทำการอันจำเป็น
เพื่อการสำรวจและกำหนดหลักเกณฑ์การใช้ประโยชน์ในทรัพย์สินได้ต่อไป
เพื่อประโยชน์ในการวางและจัดทำผังเมืองรวมตามที่ได้รับความเห็นชอบจากคณะกรรมการผังเมือง จึงจำเป็นต้องตราพระราชกฤษฎีกานี้




















ปริยานุช/ผู้จัดทำ
๓๐ ตุลาคม ๒๕๕๘

วิชพงษ์/ผู้ตรวจ
๓ พฤศจิกายน
๒๕๕๘



[๑] ราชกิจจานุเบกษา
เล่ม ๑๓๒/ตอนที่ ๑๐๒ ก/หน้า ๑๒/๒๗ ตุลาคม ๒๕๕๘